Diari Oficial de la Generalitat Valenciana


Sumari del DOGV 3661, del 07-01-2000 (2000/13)

RESOLUCIÓ de 23 de desembre de 1999, del secretari general de la Presidència de la Generalitat Valenciana, per la qual es convoquen dues beques per a la realització de pràctiques professionals en planificació estratègica i avaluació de programes a la Subsecretaria de Planificació i Estudis de la Presidència de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3661

Data del DOGV
:   07-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/13


Data del document
:   23-12-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * assignació per estudis
    * ajuda pública
    * avaluació de projectes

RESOLUCIÓ de 23 de desembre de 1999, del secretari general de la Presidència de la Generalitat Valenciana, per la qual es convoquen dues beques per a la realització de pràctiques professionals en planificació estratègica i avaluació de programes a la Subsecretaria de Planificació i Estudis de la Presidència de la Generalitat Valenciana. [2000/F13]
  
La Generalitat Valenciana, en el marc de la política dirigida a la millora i especialització de joves llicenciats en les àrees de treball de planificació estratègica i avaluació de programes, convoca la concessió de beques perquè aquests puguen accedir a la realització de pràctiques professionals,
  
L'actuació anterior es troba recollida en els objectius i les activitats del programa 112.30, Beques de Pràctiques Professionals en Planificació Estratègica i Avaluació de Programes, i existeix suficient consignació pressupostària en la Llei de Pressupostos de la Generalitat Valenciana per a l'exercici del 2000.
  
Per tot això, en ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià, i l'article 3 del Decret 13/1999, del president, de 30 de juliol, pel qual es deleguen competències en el secretari general, resolc:
  
Primer
  
Convocar concurs públic per a la concessió de dues beques per a la realització de pràctiques professionals a la Subsecretaria de Planificació i Estudis i aprovar les bases per què es regeix aquesta convocatòria, incloses com a annex I de la present resolució.
  
Segon
  
La dotació econòmica de les beques se sufragarà a càrrec del capítol IV, línia 402/000/00, aplicació pressupostària 0503 del programa 112.30, per un import total màxim de dos milions vuit-centes vuitanta mil pessetes (2.880.000 PTA), equivalent a 17.309,14 euros.
  
Tercer
  
S'autoritza la sotssecretària de Planificació i Estudis perquè, en l'àmbit de les seues competències, adopte les mesures necessàries per al desenvolupament i aplicació d'aquesta resolució.
  
Quart
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
Cinqué
  
Contra aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb allò que s'ha previst en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb allò que s'ha establert en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
València, 23 de desembre de 1999.- El secretari general de la Presidència de la Generalitat Valenciana (per delegació, art. 3 del Decret 13/1999, del president, de 30 de juliol): Vicente Gomis Cerdán.
  
Annex I
  
Bases de la convocatòria de beques per a la realització de pràctiques professionals en planificació estratègica i avaluació de programes a la Subsecretaria de Planificació i Estudis de la Presidència de la Generalitat Valenciana.
  
Primera. Objecte
  
Les beques tenen per objecte la formació complementària, millora i especialització professional de joves estudiants o titulats per a planificació estratègica i avaluació de programes.
  
Segona. Nombre i classes de beques
  
Les beques seran un total de dues, destinades a estudiants o titulats, per a les àrees de treball de planificació estratègica i avaluació de programes. Desenvoluparan les pràctiques a les àrees de Planificació i Estudis, i Anàlisi i Seguiment de Programes de la Subsecretaria de Planificació i Estudis.
  
Tercera. Dotació, duració i pagament de les beques
  
Les dues beques de pràctiques estan dotades cada una amb 120.000 pessetes brutes mensuals, equivalent a 721,214 euros. L'import total de les beques és de dos milions vuit-centes vuitanta mil pessetes (2.880.000 PTA), equivalent a 17.309,14 euros.
  
Es finançaran a càrrec dels pressupostos de la Generalitat Valenciana per al 2000. A aquests efectes, la present convocatòria i la possibilitat de concessió de les beques es condicionen a la provisió del crèdit adequat i suficient en els pressupostos.
  
En el cas que s'amplie el crèdit assignat a la línia de subvenció que finança aquestes beques per a l'any 2000, s'ampliarà proporcionalment el nombre de beques a concedir, i s'adjudicaran segons l'ordre establit en la borsa de reserva que resulte del procés de selecció
  
L'import de les beques s'abonarà mensualment, amb el certificat previ de la sotssecretària de Planificació i Estudis o del cap de l'àrea on els becaris realitzen les seues pràctiques.
  
El període de benefici de les beques serà de 12 mesos, i està previst que s'inicie l'1 de març de 2000 i acabe el 31 de desembre de 2000. No obstant això, el període esmentat podrà prorrogar-se a l'exercici de l'any 2001, amb les condicions següents:
  
- El període de benefici de les beques, incloent-hi el període de prorroga, no podrà excedir de 12 mesos.
  
- El període de pròrroga finalitzarà amb la incorporació dels becaris corresponents a la convocatòria del 2001.
  
- Que existisca consignació pressupostària en l'exercici del 2001.
  
Es finançaran a càrrec dels pressupostos de la Generalitat Valenciana per a l'exercici del 2000, codi de la línia 402/000/00, aplicació pressupostària 0503 del programa 112.30
  
Aquesta convocatòria i la concessió de les beques es condicionen a la provisió del crèdit adequat i suficient en els pressupostos mencionats.
  
Quarta. Titulació exigida
  
Els aspirants hauran d'estar en situació de certificar la seua condició d'estudiant d'últim curs o titulat de les següents matèries: Ciències Polítiques i de l'Administració, o en Ciències Econòmiques i Empresarials, Geografia, Enginyeria, Arquitectura o Informàtica.
  
Cinquena. Mèrits preferents i valoració
  
Mèrits preferents:
  
- Cursos de planificació estratègica, avaluació de programes o polítiques públiques.
  
- Idiomes comunitaris: especialment anglés i/o francés.
  
- Coneixements de programari de bases de dades i fulls de càlcul.
  
La titulació i els mèrits adduïts tindran la següent valoració:
  
Expedient acadèmic: fins a 4 punts.
  
Formació extraacadèmica relacionada amb les tasques a realitzar: fins a 2 punts.
  
Idiomes comunitaris: fins a 1 punt.
  
Experiència relacionada amb les tasques a exercir: fins a 2 punts.
  
La Comissió Avaluadora que es descriu en la base vuitena, una vegada efectuada la valoració de les sol·licituds, convocarà els 10 aspirants amb millor puntuació per a la realització d'una entrevista i una prova escrita, que es valoraran amb fins a 4 punts que se sumaran als anteriors, i es fixarà llavors l'ordre de prelació definitiu.
  
Seran excloses les sol·licituds dels aspirants que ja tinguen una relació laboral remunerada.
  
Els mèrits que s'adduïsquen hauran de ser acreditats, mitjançant compulsa, en el moment de presentació de les sol·licituds.
  
Sisena. Formalització de sol·licituds
  
Els impresos de sol·licitud estaran a disposició de les persones interessades al Registre General de la Presidència (Historiador Chavas, núm. 1). Els candidats hauran de presentar-lo al mateix Registre General o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i adjuntar juntament amb una fotocòpia compulsada del document nacional d'identitat la següent documentació:
  
1) Currículum, en el qual es faran constar les dades personals, la data i el lloc de naixement, el domicili actual, telèfon i una foto carnet del sol·licitant.
  
2) Expedient acadèmic.
  
3) Declaració jurada de no tenir cap relació laboral i d'estar al corrent de les seues obligacions fiscals.
  
4) Qualsevol altre document que acredite la possessió de títol o mèrits, docents, investigadors o professionals que desitgen al·legar.
  
Setena. Termini de presentació de sol·licituds
  
El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Vuitena. Selecció
  
Per a l'examen de les sol·licituds de beques es constituirà una comissió avaluadora que estarà formada per:
  
- La sotssecretària de Planificació i Estudis.
  
- El cap de l'Àrea de Planificació i Estudis.
  
- El cap de l'Àrea d'Anàlisi i Seguiment de Programes.
  
- El secretari general administratiu de la Presidència, o persona en qui delegue, que actuarà com a secretari de la Comissió Avaluadora.
  
- Un representant de la Subsecretaria de Planificació i Estudis.
  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
  
La comissió podrà convocar tots aquells aspirants que considere oportú, per comprovar, mitjançant entrevista, aquells extrems o mèrits adduïts que considere d'interés.
  
Acabat el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva, per al cas que es produïsca alguna renúncia o abandó.
  
El secretari general de la Presidència de la Generalitat Valenciana es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'aquestes bases.
  
Novena. Concessió
  
Les beques seran adjudicades per resolució del secretari general de la Presidència de la Generalitat Valenciana a la vista de la proposta de la comissió avaluadora, en el termini màxim d'un mes a partir de l'endemà de l'acabament de la presentació de sol·licituds. La no-resolució de l'adjudicació dins del termini establert anteriorment produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
Desena. Drets, obligacions, tutoria i incidències dels becaris
  
Les beques són incompatibles amb el benefici de qualsevol altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
La Subecretaria de Planificació i Estudis ordenarà les activitats i establirà la dedicació i torns dels becaris segons els criteris dels seus propis serveis i mitjans, i amb una dedicació total de 35 hores setmanals.
  
Acabat el benefici de la beca, i amb l'informe previ d'assistència, aprofitament i aptitud del cap del àrea, s'estendrà el certificat corresponent.
  
El secretari general de la Presidència de la Generalitat Valenciana resoldrà les incidències que es produïsquen durant el període de benefici de les beques a proposta de la Subsecretaria de Planificació i Estudis, i podrà deixar-les sense efecte, després d'audiència de l'interessat, en els casos següents:
  
a) Incompliment de les seues obligacions.
  
b) No realitzar l'activitat que va motivar la concessió.
  
c) Deixar de reunir els requisits exigits en la present convocatòria.